একাদশ সংসদ নির্বাচনকে সামনে রেখে বৃহত্তর ঐক্য গড়তে যাচ্ছে বিএনপি। এ বিষয়ে দলটির নেতৃত্বাধীন জোটের শরিক দলগুলের সঙ্গেও আলোচনা করেছে। ২০ দলীয় জোটও ঐক্য গঠনে সম্মতি দিয়েছে। এ ব্যাপারে সমমনা দলগুলোর সঙ্গে অনানুষ্ঠানিক আলাপ-আলোচনা চালিয়ে যাচ্ছে। ঐক্য গঠন প্রক্রিয়ায় যেতে বেশ কয়েকটি দল সম্মত হয়েছে। তবে জামায়াতকে না ছাড়লে এ বিষয়ে আনুষ্ঠানিক আলোচনায় বসতে রাজি নয় কয়েকটি দল। জামায়াত ছাড়ার বিষয়ে কোন সিদ্ধান্ত না হলেও ঐক্য গঠনে সর্বোচ্চ গুরুত্ব দিচ্ছে দলটি। এজন্য বিএনপি ছাড় দিবে বলে ইঙ্গিত দিয়েছেন দলের মহাসচিব মির্জা ফখরুল ইসলাম আলমগীর। চলতি মাসের মধ্যে ঐক্য গঠন প্রক্রিয়া চূড়ান্ত করে অক্টোবরের শুরুর দিকে আনুষ্ঠানিক ঘোষণা করা হবে। এরপর নির্বাচন সংক্রান্ত বেশ কয়েকটি দাবিতে মাঠে নামার পরিকল্পনা করা হচ্ছে। বিএনপি ও ঐক্য গঠন প্রক্রিয়ায় থাকা দলগুলোর সূত্রে এমনটাই জানা গেছে।